钦定古今图书集成/方舆汇编/职方典/第1470卷 > 《清溪三潭记》前人
## 钦定古今图书集成/方舆汇编/职方典/第1470卷 > 《清溪三潭记》前人

溪在点苍山马龙峰之南。正德庚辰，予尝游焉。嘉靖
辛丑，郡守杨公卭崃、祠部许公玉林招予复至溪上。
丙辰，又同郡马公元冈、贰守任公积斋深穷其源。源
出山下石间，涌沸为潭，深丈许，明莹不可藏针。小石
布底，累累如卵如珠，青绿白黑，丽于宝玉，错如霞绮。
才有坠叶，到潭面，鸟随㘅去。潭三面石厓，其净如拭纤尘不住。观玩久之，乃侧上左崖石罅中，避雨而坐，
俯瞰潭水，更互传杯，不觉尽醉。右崖有“禹穴”二字，杨
公所刻。出潭东行，见石上流泉渐靡成渠，最滑不可
著足，有轻蹑者辄失脚落。中潭深二丈许，以水明见
底，人多狎易之，不知其叵测也。下潭水光深青色，中
潭水光鸦碧色，上潭水光鹦绿色，水石相因，水光愈
浮，石色愈丽。予每一至溪上，縠纹璧影印，心染神。出
溪虽涉尘事，而幽光在目，累月不能忘。缘溪而出，水
之所经，因地赋形，圆者如镜，曲者如初月，各有姿态，
皆可亭以赏其趣。马、任二公尝建濯缨亭，今废矣。此
溪四时不竭，灌润千亩，人称为“德溪”云。